Title: ประกาศเจ้าพนักงานควบคุมการแลกเปลี่ยนเงิน เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน (ฉบับที่ 18)

ประกาศเจ้าพนักงานควบคุมการแลกเปลี่ยนเงิน
เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน
(ฉบับที่ ๑๘)[๑]

อาศัยอำนาจตามความในข้อ
๓ แห่งประกาศกระทรวงการคลัง เรื่อง การควบคุมการแลกเปลี่ยนเงิน ลงวันที่ ๓๑ มีนาคม
๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง การควบคุมการแลกเปลี่ยนเงิน
(ฉบับที่ ๓) ลงวันที่ ๒๐ พฤศจิกายน ๒๕๕๑ เจ้าพนักงานออกประกาศไว้ดังต่อไปนี้

ข้อ ๑  ให้เพิ่มความดังต่อไปนี้เป็นภาค ๙
ของประกาศเจ้าพนักงานควบคุมการแลกเปลี่ยนเงิน เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน ลงวันที่ ๓๑ มีนาคม ๒๕๔๗
และที่แก้ไขเพิ่มเติม
ภาค
๙
การซื้อ
ขายทองคำ

ข้อ ๔๗/๒ 
การซื้อหรือขายทองคำล่วงหน้าในต่างประเทศทุกประเภท
รวมถึงการซื้อหรือขายสัญญาซื้อขายล่วงหน้าในต่างประเทศที่มีทองคำเป็นสินค้าหรือมีตัวแปรที่เกี่ยวข้องกับทองคำที่กระทำทั้งในและนอกตลาดซื้อขายล่วงหน้า
ไม่ว่ากระทำโดยตรงหรือผ่านนายหน้า ตัวแทนหรือโดยวิธีการอื่นใด
และไม่ว่าจะมีการส่งมอบหรือไม่ส่งมอบซึ่งทองคำที่ซื้อขายนั้น
ให้ยื่นขออนุญาตต่อเจ้าพนักงานพร้อมเอกสารหลักฐาน ดังนี้
(๑)
คำขออนุญาตพร้อมชี้แจงเหตุผลความจำเป็น โดยระบุรายละเอียดของสัญญา
(๒)
หลักฐานแสดงรายละเอียดของสัญญา
ในกรณีที่เป็นการคุ้มครองความเสี่ยงให้ยื่นหลักฐานแสดงรายละเอียดของธุรกรรมที่รองรับการทำสัญญาด้วย
และ
(๓)
หลักฐานแสดงตัวของผู้ขอ กรณีเป็นบุคคลธรรมดา เช่น สำเนาบัตรประจำตัวประชาชน
กรณีเป็นนิติบุคคล เช่น หนังสือบริคณห์สนธิ หนังสือรับรองทุนจดทะเบียน
บัญชีรายชื่อผู้ถือหุ้น หรือผู้เป็นหุ้นส่วน ที่กระทรวงพาณิชย์รับรอง
ในกรณีการซื้อหรือขายตามวรรคหนึ่งที่กระทำโดยนิติบุคคลรับอนุญาต
ให้นิติบุคคลรับอนุญาตกระทำได้ โดยไม่ต้องยื่นขออนุญาตต่อเจ้าพนักงาน
ข้อ ๔๗/๓  การซื้อหรือขายสัญญาซื้อขายล่วงหน้าในประเทศที่มีตัวแปรที่เกี่ยวข้องกับทองคำที่กระทำนอกศูนย์ซื้อขายสัญญาซื้อขายล่วงหน้า
ให้ยื่นขออนุญาตต่อเจ้าพนักงานพร้อมเอกสารหลักฐานตามข้อ ๔๗/๒
ในกรณีการซื้อหรือขายตามวรรคหนึ่งที่กระทำระหว่างนิติบุคคลรับอนุญาตด้วยกัน
ให้นิติบุคคลรับอนุญาตกระทำได้ โดยไม่ต้องยื่นขออนุญาตต่อเจ้าพนักงาน

ข้อ ๒  ประกาศฉบับนี้ให้ใช้บังคับตั้งแต่วันที่ ๑
มกราคม พ.ศ. ๒๕๕๒ เป็นต้นไป

ประกาศ
ณ วันที่ ๑๖ ธันวาคม พ.ศ. ๒๕๕๑
สุชาดา  กิระกุล
เจ้าพนักงานควบคุมการแลกเปลี่ยนเงิน

ปริยานุช/จัดทำ
๒๖ กุมภาพันธ์
๒๕๕๒
อุรารักษ์/ปรับปรุง
๑๙ พฤษภาคม ๒๕๕๒

โชติกานต์/ปรับปรุง
๒๙ มิถุนายน
๒๕๖๑

[๑]
ราชกิจจานุเบกษา เล่ม ๑๒๖/ตอนพิเศษ ๒๙ ง/หน้า ๔๕/๒๐ กุมภาพันธ์ ๒๕๕๒